Diari Oficial de la Generalitat Valenciana


Sumari del DOGV 9608, del 01-06-2023 (2023/5596)

RESOLUCIÓ de 18 de maig de 2023, de la Conselleria d'Hisenda i Model Econòmic, per la qual es crea el segell electrònic per a les actuacions administratives automatitzades del Registre oficial de contractes de la Generalitat i el Registre oficial de contractistes i empreses classificades de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9608

Data del DOGV
:   01-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5596


Data del document
:   18-05-2023

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 18 de maig de 2023, de la Conselleria d'Hisenda i Model Econòmic, per la qual es crea el segell electrònic per a les actuacions administratives automatitzades del Registre oficial de contractes de la Generalitat i el Registre oficial de contractistes i empreses classificades de la Comunitat Valenciana. [2023/5596]  
La Llei 40/2015, d'1 d'octubre, de règim jurídic del sector públic, estableix en el seu article 40.1 que les administracions públiques podran identificar-se mitjançant l'ús d'un segell electrònic basat en un certificat electrònic reconegut o qualificat que reunisca els requisits exigits per la legislació de signatura electrònica.  
  
Els articles 41 i 42 d'aqueixa mateixa llei regulen l'actuació administrativa automatitzada i els sistemes de signatura per a aquesta. Segons l'article 41, s'entén per actuació administrativa automatitzada, qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa cap personal empleat públic.  
Quant a l'autenticació de les actuacions administratives automatitzades, l'article 42 de l'esmentada llei preveu la possibilitat d'usar com a sistema de signatura electrònica «el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigits per la legislació de signatura electrònica».  
En desplegament d'aquesta normativa estatal es troba el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, que estableix en els seus articles 15 i 20, que les administracions públiques podran utilitzar, per a la seua identificació electrònica i per a garantir l'origen i integritat dels documents electrònics, entre altres, el segell electrònic. I preveu la utilització d'aquests segells electrònics dins de la tramitació administrativa automatitzada dels procediments que cada administració determine.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, dedica el títol VI a la tramitació electrònica, i el seu article 77.1 estableix que l'Administració de la Generalitat podrà realitzar actuacions administratives automatitzades per a constatar la concurrència dels requisits que establisca l'ordenament jurídic, declarar les conseqüències previstes, adoptar les resolucions i comunicar o certificar les dades, actes, resolucions o acords que consten en els seus sistemes d'informació, mitjançant la utilització dels sistemes de signatura electrònica previstos en aquest capítol.  
L'article 79 d'aquest reglament estableix que l'acreditació de la competència en actuacions administratives automatitzades podrà realitzar-se per mitjà dels segells electrònics emesos basant-se en la política de certificació de segell electrònic. La creació d'aquests segells electrònics es realitzarà mitjançant resolució dels òrgans superiors de la conselleria o titulars dels organismes públics competents i es publicarà en la seu electrònica.  
L'acreditació per aquest mitjà es podrà aplicar a qualsevol actuació administrativa de tràmit, i també als actes resolutoris dels procediments, en aquells supòsits expressament establits per resolució de la conselleria competent, en el procediment o actuació concreta en què es pretenga l'aplicació.  
Una vegada creat el segell electrònic que permeta la tramitació automatitzada, en virtut de l'article 78 de l'esmentat reglament, haurà d'emetre's resolució de l'òrgan administratiu que gestione els sistemes o aplicacions informàtiques que vagen a ser utilitzats per a la gestió d'actuacions administratives automatitzades, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, dictat segons l'article 94 d'aquest reglament, el contingut del qual serà vinculant.  
De conformitat amb el que es preveu en el Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre oficial de contractes de la Generalitat, el Registre de contractistes i empreses classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada, en el seu article 7.1.h correspon a la Secretaria de la Junta Superior de Contractació Administrativa de la Generalitat gestionar el Registre oficial de contractes de la Generalitat i practicar les inscripcions i anotacions en el Registre de contractistes i empreses classificades de la Comunitat Valenciana com a òrgan encarregat del registre.  
Vist l'informe favorable de la Direcció General de Tecnologies de la Informació i les Comunicacions de data 23 d'abril de 2023.  
En virtut del que s'ha exposat, de conformitat amb les facultats conferides per l'article 28 de la Llei 5/1983, de 30 de desembre, del Consell, resolc:  
  
Primer. Objecte de la resolució  
Aquesta resolució té per objecte la creació dels segells electrònics que s'utilitzaran com a sistema de signatura electrònica per a la identificació i l'autenticació de l'exercici de la competència, en les actuacions administratives automatitzades que es generen en l'àmbit del Registre oficial de contractes de la Generalitat i el Registre oficial de contractistes i empreses classificades de la Comunitat Valenciana.  
  
Segon. Creació del segell electrònic de la Secretaria de la Junta Superior de Contractació Administrativa de la Generalitat  
Es crea el segell electrònic de la Secretaria de la Junta Superior de Contractació Administrativa de la Generalitat basat en un certificat reconegut o qualificat, com a sistema de signatura electrònica per a garantir l'autenticitat i la integritat dels documents, en les actuacions administratives automatitzades realitzades en l'exercici de les seues funcions com a òrgan encarregat del Registre oficial de contractes i del Registre oficial de contractistes i empreses classificades de la Comunitat Valenciana.  
  
Tercer. Actuacions administratives automatitzades  
1. El segell electrònic qualificat de la Secretaria de la Junta Superior de Contractació Administrativa de la Generalitat podrà ser utilitzat per a la identificació i l'autenticació de l'exercici de la competència en les diverses actuacions administratives automatitzades que es duguen a terme.  
2. S'estableixen les actuacions administratives automatitzades següents:  
- Resolucions d'inscripció d'alta dels contractes comunicats al Registre oficial de contractes de la Generalitat;  
- Resolucions d'inscripció de modificació, pròrroga, variacions de termini i preu i extinció de contractes inscrits en el Registre oficial de contractes de la Generalitat, i  
- Certificacions de les dades inscrites en el Registre oficial de contractistes i empreses classificades de la Comunitat Valenciana.  
  
Quart. Òrgans competents  
La titularitat i custòdia dels segells electrònics que es creen per aquesta resolució correspon a la Subdirecció General de la Junta Superior de Contractació Administrativa de la Generalitat.  
La responsabilitat del seu ús, ajustat a les instruccions, protocols i normes definides per a la seua utilització, recau en els òrgans administratius tramitadors del procediment corresponent.  
La definició de les especificacions, programació, manteniment, supervisió i control de qualitat i, en el seu cas, auditoria del sistema d'informació i del seu codi font correspon a la Direcció General de Tecnologies de la Informació i les Comunicacions.  
  
Cinqué. Verificació del certificat  
La verificació del certificat podrà realitzar-se a través de l'Agència de Tecnologia i Certificació Electrònica -ACCV-, i també pel servei Valide de la plataforma de validació de certificats de l'Administració general de l'Estat, en l'adreça electrònica següent:  
https://valide.redsara.es/valide/?lang=cat.  
  
  
  
Sisé. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
  
Seté. Entrada en vigor  
Aquesta resolució entrarà en vigor el dia de la publicació en el Diari Oficial de la Generalitat Valenciana.  
  
Aquesta resolució posa fi a la via administrativa i en contra es podrà interposar recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o ser recorreguda en via contenciosa administrativa en el termini de dos mesos comptats des de l'endemà de la seua publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga interposar qualsevol altre recurs dels previstos en la legislació vigent.  
  
València, 18 de maig de 2023.- El conseller d'Hisenda i Model Econòmic: Arcadi España García.